Diari Oficial de la Generalitat Valenciana


Sumari del DOGV 6254, del 27-04-2010 (2010/4514)

ORDE 3/2010, de 8 d'abril, de la Conselleria de Sanitat, per la qual es modifica l'Orde de 27 de gener de 2004 que regula la visita dels delegats de laboratoris a les institucions sanitàries.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/04/08/3/dof/vci/html**

### Dades del document

Número de DOGV
:   6254

Data del DOGV
:   27-04-2010

Secció del DOGV
:   I. DISPOSICIONS GENERALS

Número del document
:   2010/4514


Data del document
:   08-04-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * legislació
    * control sanitari
    * política sanitària
    * personal de vendes
    * producte farmacèutic
    * publicitat

ORDE 3/2010, de 8 d'abril, de la Conselleria de Sanitat, per la qual es modifica l'Orde de 27 de gener de 2004 que regula la visita dels delegats de laboratoris a les institucions sanitàries. [2010/4514]  
L'Orde de 27 de gener de 2004, de la Conselleria de Sanitat, regula la visita dels delegats de laboratoris a les institucions sanitàries de la Conselleria de Sanitat, i definix la visita mèdica com el mitjà de relació entre els laboratoris farmacèutics i les persones facultades per a prescriure o dispensar medicaments.  
Vist l'impacte que la informació sobre medicaments que facilita la indústria farmacèutica té sobre els professionals sanitaris, es considera necessari habilitar noves vies que permeten que els tècnics de visita mèdica tinguen una formació farmacològica adequada i actualitzada.  
Article 1  
Es modifica l'article 3 de l'Orde de 27 de gener de 2004 que queda redactat de la forma següent:   
Article 3. Visita mèdica  
En la visita s'han de respectar els principis generals següents:   
Queda prohibida la realització de promoció, informació o publicitat de medicaments que no hagen obtingut l'autorització de comercialització corresponent.   
La informació i promoció dirigida als professionals sanitaris ha de ser rigorosa, ben fundada i objectiva, no induir a error i ajustar-se a la fitxa tècnica.   
Quant a l'entrega de mostres gratuïtes cal ajustar-se al que disposa l'article 16 del Reial Decret 1.416/94.  
La Direcció d'Atenció Primària o direcció mèdica hospitalària ha de designar el procediment i lloc per a la realització de les sessions, procurant que els llocs on es duga a terme garantisquen la qualitat efectiva de les visites.  
El calendari amb què s'han de fer estes visites, amb la data i lloc, s'ha d'exposar en els taulers del centre per a la difusió entre els facultatius.  
Els informadors tècnics sanitaris han de proporcionar als professionals sanitaris, o han de tindre a la seua disposició, la fitxa tècnica autoritzada de cada un dels medicaments que presenten, i també informació sobre les diferents formes farmacèutiques i dosis, el règim de prescripció i dispensació, la informació sobre preu, condicions de la prestació farmacèutica del Sistema Nacional de Salut, si és el cas, i, quan siga possible, l'estimació del cost del tractament per dia.  
Independentment de la visita mèdica a què es referixen els punts anteriors, hom pot autoritzar la visita mèdica d'un determinat laboratori quan siga requerit pels facultatius mèdics o farmacèutics, sol·licitud que s'ha de justificar. També s'ha de demanar l'autorització al director de la institució.  
Els professionals sanitaris implicats en el cicle de prescripció, dispensació o administració de medicaments, no poden exercir com a informadors tècnics sanitaris i estan subjectes a les incompatibilitats definides tant en la Llei 29/2006, de 26 de juliol, de Garanties i Ús Racional dels Medicaments i Productes Sanitaris, com a les de la Llei 53/1984, de 26 de desembre, d'Incompatibilitats del Personal al Servici de l'Administracions Públiques.   
Els informadors tècnics sanitaris han de rebre la formació adequada pel laboratori al qual representen i posseir els coneixements científics suficients per a proporcionar orientacions precises i com més completes siga possible sobre els medicaments que promocionen.   
Per a l'exercici de les funcions pròpies de la visita mèdica l'informador tècnic sanitari ha de tindre una formació adequada acreditada per mitjà de la possessió de titulació universitària en disciplines de ciències de la salut o una formació específica adequada en farmacologia, com a mínim acreditada, a través de la corresponent certificació expedida per entitat o universitat pública o privada que tinga capacitat per a desenvolupar activitats formatives en esta matèria i que dispose d'autorització administrativa per a exercir activitats docents i impartir titulacions oficials o pròpies.  
Article 2  
Es modifica l'article 5 de l'Orde de 27 de gener de 2004, que queda redactat de la forma següent:  
 Article 5. Programes de formació i docència  
Els laboratoris farmacèutics i les associacions professionals poden col·laborar en programes de formació i docència, proposats per la Conselleria de Sanitat conjuntament amb l'Escola Valenciana d'Estudis per a la Salut (EVES) i dirigits a totes les àrees de salut o a alguna en particular. En tot cas, estos programes formatius no es consideren visita mèdica. A estos laboratoris, l'EVES els ha d'acreditar com a empreses col·laboradores de la Generalitat Valenciana en matèria formativa.  
En les reunions, congressos, sessions i semblants, declarades d'interés científic per la Conselleria de Sanitat, així com en les realitzades en centres sanitaris dependents de la Conselleria de Sanitat, és preceptiu el compliment de la "declaració de conflicte d'interessos" pels ponents. Les declaracions han d'estar disponibles o, si és el cas, entregar-se als participants, en els actes referenciats. El contingut i model d'esta declaració ha de ser regulat normativament per mitjà de les guies de declaració de conflictes d'interessos.   
Els laboratoris farmacèutics, prèviament a la concessió d'ajudes als facultatius, en concepte de premis, beques, contribucions i subvencions a reunions, congressos, viatges d'estudis i actes semblants, han de comunicar-ho al director d'Atenció Primària o al director mèdic d'hospital per a l'aprovació expressa, amb informació motivada de la finalitat d'esta ajuda. En el cas de no ajustar-se a la modalitat professional dels facultatius citats, o per raons organitzatives, no s'autoritzarà la sol·licitud. Les direccions remetran amb caràcter quadrimestral, a l'Àrea de Farmàcia i Productes Sanitaris, informació sobre les autoritzacions concedides als facultatius dependents dels seus centres.  
La institució pública Escola Valenciana d'Estudis per a la Salut (EVES), dependent de la Conselleria de Sanitat, després d'haver consultat la Direcció General de Farmàcia i Productes Sanitaris d'esta conselleria, homologarà, per al compliment de la norma, els estudis i cursos habilitants de l'acreditació del coneixement precís que es regula en la present orde per a l'exercici de la visita mèdica, d'acord amb l'article 13 del Decret 120/2007, de 27 de juliol, pel qual s'aprova el Reglament Orgànic i Funcional de la Conselleria de Sanitat.  
El coneixement científic específic dels productes farmacològics en presentació i divulgació depén dels laboratoris farmacèutics representats, i és impartit per estos en compliment de la responsabilitat de garantir una formació adequada del seu personal.  
Els laboratoris farmacèutics poden també promoure, impulsar i participar en les tasques de formació específica genèrica d'accés a la professió col·laborant amb les entitats docents i universitats abans referides per qualsevol dels mitjans previstos en dret amb l'objectiu d'afavorir la garantia formativa exigida.  
DISPOSICIÓ TRANSITÒRIA PRIMERA  
Transitòriament, i durant els dos anys següents a la publicació d'esta orde, la formació específica pot ser acreditada de la mateixa forma, pels optants a l'exercici de la visita mèdica, si proven suficientment una experiència professional en visita mèdica almenys de dos anys d'exercici actiu en els últims sis anys, realitzats per qualssevol de les formes de contractació previstes en dret. Esta acreditació ha de ser instrumentada a través de mitjans probatoris documentals davant dels òrgans de control de l'EVES.  
DISPOSICIÓ FINAL  
Esta orde comença a vigir l'endemà de la publicació en el Diari Oficial de la Comunitat Valenciana.  
València, 8 d'abril de 2010.  
El conseller de Sanitat,  
MANUEL CERVERA TAULET


Còpia Permalink ELI